เรื่องร้องเรียน: แจ้งเรื่องเสียงรถมอเตอร์ไซค์(รอบที่ 3) ที่วิ่งผ่านสวนสาธารณะพุทธมณฑลสายสอง  เวลาดึก โดยเฉพาะช่วง "เวลาดึกคืนวันเสาร์ ตั้งแต่เวลาเที่ยงคืนเป็นต้นไป" บริเวณสวนฯ และถนนรอบๆสวนฯ จะไม่มีคนและถนนจะโล่งมาก มีกลุ่มมอเตอร์ไซค์จำนวนมากรวมตัวกัน เร่งเครื่องขับไปมา มีเสียงรบกวนดังมากๆ รบกวนการนอนหลับพักผ่อนของคนที่อาศัยใกล้เคียงอย่างมาก ดังจนนอนไม่ได้ นอกจากนั้นยังมีการเปิดเพลงเสียงดังกระหึ่มก่อกวนจนนอนไม่ได้ ตอนนี้เป็นทุกข์อย่างมาก    ได้แจ้งเรื่องนี้เป็นครั้งที่3แล้ว ไม่ได้ช่วยอะไรเลย สิ่งที่เจ้าหน้าที่ทำคือส่งคนมาเดินตรวจตราตอนค่ำ ซึ่งตอนนั้น"ไม่ใช่"เวลาเกิดเหตุ ยังมีคนวิ่งยังมีรถขับอยู่บริเวณสวนฯอยู่เลย จึงขอความช่วยเหลือให้มีมาตรการป้องกันที่จริงจัง หรือวิธีอื่นก็ได้ เช่น การมาตรวจตราบริเวณดังกล่าวเป็นประจำช่วงเวลาเที่ยงคืนเป็นต้นไปโดยเฉพาะคืนวันหยุด (จริงๆมีเกือบทุกคืนแต่หนักสุดเป็นวันเสาร์)     จริงๆไม่อยากรบกวนเวลาเจ้าหน้าที่ที่เกี่ยวข้อง แต่ตอนนี้ไม่ไหวแล้ว อยู่บ้านตัวเองแท้ๆ อยู่มาก่อนจะมีการสร้างถนนบริเวณนี้อีก ไม่ได้ทำให้ใครเดือดร้อน แต่ต้องมาเดือดร้อนเพราะคนบางกลุ่ม จึงขอแจ้งให้รีบดำเนินการต่อด้วยครับ
การดำเนินการของเจ้าหน้าที่: ตามที่มีประชาชนแจ้งเรื่องเสียงรถมอเตอร์ไซค์ที่วิ่งผ่านบริเวณสวนสาธารณะทางต่างระดับพรานนก-พุทธมณฑลสาย 4 ตัดกับถนนพุทธมณฑลสาย 2 และถนนรอบสวนในช่วง 24.00 น. เป็นต้นไป โดยเฉพาะช่วง "เวลาดึกคืนวันเสาร์ มีกลุ่มมอเตอร์ไซค์จำนวนมากรวมตัวกัน เร่งเครื่องขับไปมา มีเสียงดังมาก รบกวนการนอนหลับพักผ่อนของคนที่อาศัยใกล้เคียง นอกจากนั้นยังมีการเปิดเพลงเสียงดัง ซึ่งได้แจ้งเรื่องนี้เป็นครั้งที่ 3 แล้ว สิ่งที่เจ้าหน้าที่ทำคือส่งคนมาเดินตรวจตราตอนค่ำ ซึ่งตอนนั้น"ไม่ใช่"เวลาเกิดเหตุ ยังมีคนวิ่งยังมีรถขับอยู่บริเวณสวนอยู่ จึงขอความช่วยเหลือให้มีมาตรการป้องกันที่จริงจัง             สำนักสิ่งแวดล้อมขอแจ้งว่าเนื่องจากสวนแห่งนี้เป็นสวนเปิด ไม่มีรั้วรอบขอบชิด บริเวณลานจอดรถของสวนจึงงอาจเป็นสถานที่รวมตัวกันของกลุ่มมอเตอร์ไซค์  เจ้าหน้าที่รักษาความปลอดภัยของสวนมีอำนาจได้แค่เพียงสอดส่องดูแล หรือตักเตือนหากมีเสียงดังในพื้นที่สวน และจะเพิ่มการสอดส่องในเวลา 24.00 น.เป็นต้นไปในทุกวัน โดยเฉพาะวันหยุด แต่การที่จะให้มีมาตรการจัดการกับกลุ่มมอเตอร์ไซค์ที่รวมตัวกันขับขี่เร่งเครื่องเสียงดังบริเวณถนนรอบสวน อยู่นอกเหนืออำนาจหน้าที่ของสวน ดังนั้นเมื่อเกิดเหตุเสียงดังดังกล่าวสวนจะให้เจ้าหน้าที่ รปภ. ประสานแจ้งเจ้าหน้าที่ตำรวจเพื่อดำเนินการต่อไป
ความเห็นของผู้แจ้ง: ขอบคุณเจ้าหน้าที่และส่วนที่เกี่ยวข้องที่ช่วยจัดการปัญหานี้ครับ แต่อย่างไรก็ตามจากที่ผมได้ติดตามมาสองสัปดาห์ ปัญหายังอยู่เหมือนเดิมครับ เจ้าหน้าที่ที่สอดส่องบอกพบเจอปัญหาจะประสานตำรวจให้ แต่ผมเห็นมอเตอร์ไซค์ก็ยังรวมกลุ่ม วิ่งเสียงดังกันอยู่ตลอดในช่วงเวลาที่ผมบอก มีการรวมตัวกันอยู่เป็นประจำ ไม่ได้แตกต่างจากก่อนจะแจ้งเรื่องไปหาเจ้าหน้าที่เลย เลยสงสัยว่ามีเจ้าหน้าที่คอยสอดส่องจริงหรือเปล่า
พื้นที่: แขวงทวีวัฒนา เขตทวีวัฒนา กรุงเทพมหานคร